ΑΠΟΦΑΣΗ ΤΗΣ ΕΠΙΤΡΟΠΗΣ της 6ης Μαρτίου 1995 για τροποποίηση της απόφασης 94/381/ΕΚ για τη θέσπιση ορισμένων μέτρων προστασίας που αφορούν τη σπογγοειδή εγκεφαλοπάθεια των βοοειδών και τη χορήγηση πρωτεϊνών που προέρχονται από θηλαστικά (Κείμενο που παρουσιάζει ενδιαφέρον για τον ΕΟΧ) (95/60/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 90/425/ΕΟΚ του Συμβουλίου της 26ης Ιουνίου 1990 σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (1), όπως τροποποιήθηκε τελευταία από την οδηγία 92/118/ΕΟΚ (2), και ιδίως το άρθρο 10 παράγραφος 4,
Εκτιμώντας:
ότι έχουν σημειωθεί στο Ηνωμένο Βασίλειο και σε ορισμένα άλλα κράτη μέλη κρούσματα σπογγοειδούς εγκεφαλοπάθειας των βοοειδών (ΣΕΒ)- ότι είναι επίσης γνωστή η παρουσία της νόσου scraple σε έναν ορισμένο αριθμό κρατών μελών-
ότι θεωρείται ότι η ΣΕΒ προέρχεται από πρωτεΐνες μηρυκαστικών οι οποίες περιείχαν παθογόνους παράγοντες ζωικών σπογγοειδών εγκεφαλοπαθειών, και οι οποίες δεν είχαν υποβληθεί επαρκώς σε επεξεργασία έτσι ώστε να αδρανοποιηθούν οι λοιμώδεις παράγοντες- ότι η Επιστημονική Κτηνιατρική Επιτροπή έχει δηλώσει ότι δεν είναι επί του παρόντος δυνατόν να οριστούν μέθοδοι οι οποίες εγγυώνται την πλήρη αδρανοποίηση των παθογόνων παραγόντων στην εμπορική παραγωγική βιομηχανία, υπό το φως των προσφάτων μελετών-
ότι, για να προστατευθούν τα είδη των μηρυκαστικών από τον κίνδυνο που συνιστά το ενδεχόμενο οι μέθοδοι επεξεργασίας των πρωτεϊνών να μην αδρανοποιούν πλήρως αυτούς τους παθογόνους παράγοντες, η Επιτροπή έχει εκδώσει την απόφαση 94/381/ΕΚ της 27ης Ιουνίου 1994 για τη θέσπιση ορισμένων μέτρων προστασίας που αφορούν τη σπογγοειδή εγκεφαλοπάθεια των βοοειδών και τη χορήγηση πρωτεϊνών που προέρχονται από θηλαστικά (3)-
ότι, εντούτοις, η υποομάδα για την ΣΕΒ της Επιστημονικής Κτηνιατρικής Επιτροπής έχει εκτιμήσει τους κινδύνους που παρουσιάζουν ορισμένα ζωικά προϊόντα και παραπροϊόντα και έχει συστήσει ορισμένα από αυτά να μπορούν να εξαιρούνται από τις διατάξεις της απόφασης 94/381/ΕΚ-
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η ακόλουθη παράγραφος προστίθεται στο άρθρο 1 της απόφασης 94/381/ΕΚ:
"3. Η απαγόρευση που αναφέρεται στην πρώτη παράγραφο δεν ισχύει όσον αφορά:
- το γάλα,
- τη ζελατίνη,
- αμινοξέα που παράγονται από προβειές και δέρματα με τη χρήση μεθόδου στην οποία περιλαμβάνονται έκθεση του υλικού σε pH 1 ή 2 και εν συνεχεία σε pH 11 και, τέλος, σε θερμική επεξεργασία σε 140 ο C επί 30 σε 3 bar,
- όξινο φωσφορικό ασβέστιο που προέρχεται από απολιπανθέντα κόκαλα,
- αποξηραμένο πλάσμα και άλλα προϊόντα αίματος."
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 6 Μαρτίου 1995.